ომურტაგი
ომურტაგი, ცნობილი, როგორც აღმაშენებელი, მართავდა ბულგარეთს 814 - 831 წლებში, როგორც დიდი ხანი (ბულგ. Кана субиги). თავისი მმართველობის დასაწყისში მან ხელი მოაწერა 30-წლიან ზავს აღმოსავლეთ რომის იმპერიასთან, რომელიც ძალაში დარჩა მთელი მისი სიცოცხლის განმავლობაში. ომურტაგმა წარმატებით შეძლო სამეფოს ჩრდილო-დასავლეთ მიწების დაცვა, რომლის წართმევასაც ფრანკთა იმპერია ლამობდა. ის აგრეთვე გაუმკლავდა არეულობას რამდენიმე სლავურ ტომს შორის. მან გაატარა ადმინისტრაციული რეფორმები, რამაც გააძლიერა ცენტრალური ხელისუფლების ძალაუფლება და ავტორიტეტი. მისი მმართველობის პერიოდი აგრეთვე აღსანიშნავია ბულგარული არქიტექტურის განვითარებით და მნიშვნელოვანი სამშენებლო პროექტებით.